**Din gară-n gară**

*Adrian Păunescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cea mai urâtă faimă ne omoară

În Europa ultimelor ştiri,

Suntem români, fugim din gară-n gară

Din patria strămoşilor martiri.

Vom pustii de tot această ţară,

În contul unei lente prăbuşiri,

Şi vom preface-n muzică uşoară

Vechi voievozi cu degete subţiri.

Iar pe aceia care încă ară,

Iar pe acei ce încă fac zidiri,

Îi vom lăsa în jalea milenară

Şi-n focul tânguitei lor uniri.

Noi emigrăm târâş, din gară-n gară,

La graniţe bocim ca musafiri

Şi facem România să tresară,

Ca vagabonzi la ultimele ştiri.

Furăm şi păcălim cu-o artă rară,

Europenii ne şi zic fachiri,

Că nici nu ştii, în fiecare seară,

De la români ce-i bine să admiri.

Oricum, ni-i, câteodată, dor de ţară

Şi-n lacrimi gust sărat de amintiri

Şi-apoi murim şi noi, din gară-n gară,

Sărmani români, la ultimele ştiri.